Sekkmøllene er vanskelige å bestemme til art, og dette har medført at de er forholdsvis dårlig undersøkt. Likevel er det grunn til å tro at mange arter kan være utryddingstruede, fordi plantene de lever på er truede. På den siste rødlisten over truede norske arter fra 2010 er 40 av de 100 sekkmøllartene registrert fra Norge listet som mer eller mindre utryddingstruede, og sekkmøllene utgjør med dette en nokså stor del av de rødlistede sommerfuglene.